**GODIŠNJE IZVJEŠĆE O RADU ŠKOLSKE KNJIŽICE STRUKOVNE ŠKOLE ĐURĐEVAC**

**Šk. god. 2016./2017.**

**Uvod**

U školskoj godini 2016./2017. knjižnična djelatnost održavala se prema Planu i programu rada školske knjižnice i Izvedbenom planu i programu rada školske knjižnice. Ostvarena je suradnja s Gradskom knjižnicom Đurđevac, predmetnim nastavnicima i razrednicima te učenicima.

**Knjižnično – informacijska djelatnost**

* Upoznavanje učenika prvih razreda s knjižnicom, djelatnošću knjižnice i upis novih korisnika u knjižnicu povodom obilježavanja Međunarodnog dana pismenosti s naglaskom na informacijsku pismenost. Učenici su zajedno sa školskom knjižničarkom posjetili Gradsku knjižnicu Đurđevac.
* **Objavljivanje vijesti na stranicama škole** –

Svi članci čuvaju se na web stranici u arhivi, po godinama. Kako bi im se pristupilo, potrebno se ulogirati korisničkim računom na stranicu.

* **Održavanje i uređivanje Facebook stranice Strukovne škole Đurđevac**

Stranica Strukovne škole Đurđevac na Facebooku sadrži vijesti koje se objavljuju na službenim stranicama Strukovne škole.

* **Nastavničko vijeće.** Redovito sudjelovanje na sjednicama nastavničkog vijeća.
* **Završni radovi.** Pomoć učenicima oko pronalaska građe i pisanja završnog rada. Na zahtjev, za učenike je organiziran nastavni sat gdje im se objašnjava na koji način maturalni rad treba izgledati, kako numerirati stranice, kako izraditi sadržaj i sl., a sve u sklopu knjižnično – informacijskog odgoja i obrazovanja učenika.
* **Pomoć nastavnicima.** Nekim nastavnicima pružena je pomoć oko korištenja web stranice Strukovne škole. Često nastavnici imaju poteškoće prilikom uređivanja i postavljanja sadržaja i podataka na web mjesta na službenoj stranici škole.
* **Nabava stručne literature za nastavnike.** U školskoj godini 2016./2017. nabavljena je stručna literatura na zahtjev nastavnika. Nabavljeni su udžbenici i stručna literatura.
* **Nabava literature za odlične učenike.**Za odlične učenike nabavljene su knjige kao nagrada za kraj školovanja.

**Kulturno – javna djelatnost**

* **Dan hrvatskih knjižnica.** Hrvatsko knjižničarsko društvo raspisalo je natječaj zanajbolji selfie u knjižnici na temu 'Što mi znači knjižnica'. Fotografije je bilo potrebno objaviti na Facebooku i uz fotografiju dodati oznaku #danhrvatskihknjiznica2016 i označiti knjižnicu u kojoj je selfie snimljen. Učenici, nastavnici i školska knjižničarka sudjelovali su u ovome natječaju.
* **Tjedan cjeloživotnog učenja.** Stručnim predavanjem 'Emocionalna inteligencija životinja' za učenike, nastavnike i širu javnost održano, obilježen je Tjedan cjeloživotnog učenja. Predavanje je održano u Gradskoj knjižnici Đurđevac.
* **Putopisno predavanje 'Putovanje u Portugal'.** U Gradskoj knjižnici Đurđevac školska knjižničarka je održala putopisno predavanje za javnost čime je ostvarena još jedna suradnja s Gradskom knjižnicom Đurđevac.
* **Natječaj 'Što je meni stvarno važno za karijeru u turizmu?**'. Forum mladih djelatnika u turizmu raspisao je natječaj na državnoj razini za sve učenike srednjih škola. Zadatak je bio snimiti video uradak na temu 'Što je meni stvarno važno za karijeru u turizmu?'. Ekipa Strukovne škole osvojila je treće mjesto.
* **Natjecanje u recitiranju pjesama 'Prizivamo Frana'.** Školska knjižničarka pripremala je učenika Davida Međurečana za natjecanje u recitiranju pjesama zavičajnog književnika Frana Galovića 'Prizivamo Frana' koje svake godine organizira Gimnazija dr. Ivana Kranjčeva Đurđevac, Gradska knjižnica Đurđevac i Ogranak Matice hrvatske Đurđevac. Ovim natjecanjem potiče se očuvanje kajkavskog narječja i kulture Podravine.
* **Dan neovisnosti Republike Hrvatske.** Školska knjižničarka je uredila pano školske knjižnice sa prigodnim fotografijama i informacijama o Danu neovisnosti Republike Hrvatske.
* **Dani voća i Medveni dani.** U gradu Đurđevcu obilježavali su se Dani voća i Medveni dani na kojoj su sudjelovali članovi učeničke zadruge, novinarske sekcije, koje je pripremala školska knjižničarka.
* **Mjesec hrvatske knjige.** Mjesec hrvatske knjige obilježio se uređivanjem panoa u prostorima školske knjižnice te izložbom djela zavičajnih književnika. Učenici su mogli posuditi djela zavičajnih književnika, a cilj je bio i potaknuti učenike na očuvanje hrvatskog jezika, kajkavskog narječja i kulturne baštine Podravine.
* **Obilježavanje rođenja Fjodora Mihajloviča Dostojevskog.** Uređen je pano školske knjižnice biografskim podacima i zanimljivosti o životu i djelu ovog velikog književnika.
* **Dan sjećanja na žrtve Vukovara.** Socijalna pedagoginja i školska knjižničarke vodile su učenike na stručnu ekskurziju u Vukovar kako bi sudjelovali u Koloni sjećanja te odali počast svim herojima Vukovara i Domovinskog rata.
* **Obrtnički i gospodarski sajam u Križevcima.** Školska knjižničarka, koja ujedno vodi i novinarsku sekciju unutar školske zadruge 'Picoki' je pripremala i sudjelovala zajedno s članovima novinarske grupe na Obrtničkom i gospodarskom sajmu u Križevcima.
* **Radionica izrade božićnih ukrasa i kićenje školskog bora.** Suradnjom socijalne pedagoginje, razrednika, vjeroučiteljice i pomoćnika u nastavi, učenika i školske knjižnice provedene su tri radionice kojima se obilježilo vrijeme Došašća. Izrađivali su se ukrasi za školski bor od papira, platna i vune.
* **Mjesec borbe protiv ovisnosti.** U suradnji sa socijalnom pedagoginjom škole, organiziran je i proveden kviz znanja o ovisnosti za učenike trećih razreda. Svaki razred odabire svoju ekipu od 5 člana te se na temelju pripremljene skripte pripremaju za kviz.
* **Međunarodni dan vjerskih sloboda.** U suradnji sa socijalnom pedagoginjom obilježen je Međunarodni dan vjerskih sloboda s učenicama s poteškoćama u razvoju. Edukativna radionica održana je u prostoru školske knjižnice. Cilj obilježavanja dana vjerskih sloboda je isticanje prava vjerskih zajednica i vjernika pojedinaca, bez obzira na religiju, na slobodno ispovijedanje svoje vjere, na nesmetano sudjelovanje u vjerskim obredima, a koja su im zajamčena raznima konvencijama i deklaracijama. Učenici su se upoznali s najvećim svjetskim religijama: kršćanstvu, judaizmu, islamu, hinduizmu i budizmu, listali su Bibliju, Kur'an i Talmud te učili o prihvaćanju vjerskih različitosti.
* **Europski dan zaštite osobnih podataka.** Na satu razredne zajednice školska je knjižničarka za učenike 2.c razreda, smjer ekonomist, održala predavanje na temu zaštite osobnih podataka na internetu s posebnim naglaskom na e-mail, veličinu zaporke, biranje primjerenih zaporki i dijeljenje osobnih podataka nepoznatim osobama.
* **Predavanje na temu 'Pop kulture' Anđela Jurkasa.** Školska knjižničarka organizirala je edukativno predavanje na temu 'Pop kulture'. Gost predavač je bio poznati redatelj, književnik, kritičar Anđelo Jurkas, poznat po knjizi 'Bez rocka trajanja'. Predavač je dva sata raspravljao s učenicima o neformalnom obrazovanju, nužnosti uvođenja predmeta o pop kulturi u izvannastavnu i izvanškolsku aktivnost, podučavao ih kako zauzeti vlastite stavove o glazbi, filmu, likovnoj umjetnosti i sl.
* **Dan sigurnijeg interneta.** Školska knjižničarka potaknula je sve zainteresirane učenike da se priključe rješavanju online kviza.,
* **Dan ružičastih majica.** U suradnji sa socijalnom pedagoginjom organiziran je malonogometni turnir za sve učenike Strukovne škole. Sportom smo nastojali osvijestiti važnost reagiranja na nasilje, nužnost uklanjanja nasilja u školama te poticanje učenika koji su doživjeli nasilje da potraže pomoć.
* **Međunarodni dan rijetkih bolesti.** U suradnji s nastavnicom hrvatskog i 2.c razredom, Strukovna škola Đurđevac uključila se u kampanju 'Zagrli za rijetke, zagrli lijepim riječima'. Učenici su izradili drvo dobrih želja te na njega ispisali lijepe poruke i dobre želje onima koji boluju od rijetkih bolesti. Svi učenici mogli su ispuniti drvo svojim željama i porukama podrške.
* **Akcija prikupljanja plastičnih čepova.** Na inicijativu školske knjižničarke i socijalne pedagoginje pokrenuta je akcija prikupljanja plastičnih čepova za oboljele od leukemije i limfoma. Akciji su se priključili učenici i nastavnici Strukovne škole Đurđevac.
* **Obilježavanje Mjeseca LGBTQ zajednice.** U prostorima školske knjižnice održana je projekcija dokumentarnog filma 'Kako ga je priroda stvorila' na temu roda i spola za sve zainteresirane učenike. Nakon projekcije, održana je kratka rasprava na istu temu, a s ciljem prihvaćanja drugačijih i drugih.
* **Svjetski dan osoba s Downovim sindromom.** Zajedno s 1.f razredom, njihovom razrednicom i školskom knjižničarkom obilježen je Svjetski dan osoba s Downovim sindromom na način da su cijeli dan nosili rasparene čarape, a u školskoj knjižnici bio je uređen pano na temu Downovog sindroma.
* **Gostovanje na Podravskom radiju.** Članovi novinarske sekcije snimali su emisiju na Podravskom radiju u kojoj su predstavili aktivnosti i sekcije školske zadruge 'Picoki', proizvode zadrugara te iskustva učenika. Učenike je za emisiju pripremala školska knjižničarka, a ovo je ujedno bila i edukacija učenika iz područja radijskog novinarstva.
* **Sajam učeničkih zadruga.** Školska knjižničarka je zajedno s ostalim nastavnicama, članicama školske zadruge 'Picoki' organizirala Sajam učeničkih zadruga za školske zadruge Koprivničko – križevačke županije.
* **Noć knjige/ Svjetski dan knjige i autorskog prava.** Suradnjom Gradske knjižnice Đurđevac i knjižnice Strukovne škole Đurđevac, obilježen je Svjetski dan knjige i autorskog prava te Noć knjige. Za učenike je organizirana radionica izrade unikatnih origami knjiga koju je provodio nastavnik likovne umjetnosti Osnovne škole Đurđevac Zoran Vidaković
* **Dan hrvatske knjige.** S učenicima s poteškoćama održana je radionica izrade plakata te kviz na temu Dana hrvatske knjige. Učenici su učili zašto se obilježava ovaj dan, zašto je književnost na hrvatskom jeziku važna za razvoj hrvatskog jezika i koji su to poznati hrvatski pisci.
* **Dan Europe.** Na školskom panou mogle su se pronaći informacije o Europi, Europskoj uniji i europskoj kulturi.
* **Školski list.** Uređivanje školskog lista (Re)akcija koji je počeo s izdavanjem u sklopu projekta 'Poduzetnik za pet' te ga je obavezno izdavati slijedeće 4 godine.
* **Dan otvorenih vrata škole.** Školska knjižničarka dio je tima za organizaciju i provedbu Dana otvorenih vrata škole kojima se aktivnosti i programi koje Strukovna škola Đurđevac nudi, predstavljaju učenicima osnovnih škola Koprivničko – križevačke županije.

**Stručno – knjižnična djelatnost**

* **Nabava knjižnične građe.** U školskoj godini 2016./2017. nabavljena je knjižnična građa koja je upotpunila postojeći fond knjižnice novim lektirnih djelima, stručnom literaturom i beletristikom.
* **Inventarizacija, signiranje, klasifikacija i katalogizacija.** Sve su naručene knjige inventarizirane i katalogizirane te smještene na police ili uručene nastavnicima za daljnji rad.
* **Financijske provjere s računovodstvom.** Ovisno o potrebi i nejasnoćama, provode se povremene financijske provjere tijekom godine te redovita, jednom godišnje, na kraju kalendarske godine.
* **Redovne obavijesti dužnicima.** Mjesečno obilaženje svih razreda i podsjećanje dužnika na vraćanje knjiga i rješavanje problema tipa gubitka knjige i njezine nadoknade. Izvješće o dužnicima dobivaju i razrednici.
* **Školsko ispitno povjerenstvo.** Školska knjižničarka je član Školskog ispitnog povjerenstva za Državnu maturu.
* **Preventivni program škole.** Školska knjižničarka je član tima Preventivnog programa škole.

**Pohađanje edukacija**

1. **Stručno vijeće školskih knjižničara osnovnih i srednjih škola KKŽ.** Gola. 18.4.2016**.**
2. **Stručno vijeće školskih knjižničara osnovnih i srednjih škola KKŽ.** Đelekovec. 28. travnja 2017.
3. **Edukacija za implementaciju programa prevencije kockanja mladih 'Tko zapravo pobjeđuje'.** Sveučilište u Zagrebu. Edukacijsko – rehabilitacijski fakultet i Centar za poslijediplomsko obrazovanje cjeloživotnog učenja. Zagreb. 3.6.2017.

**Projekti i natjecanja**

1. **Selfie u knjižnici.** Hrvatsko knjižničarsko društvo raspisalo je natječaj za sve škole u republici Hrvatskoj s ciljem obilježavanja Dana hrvatskih knjižnica. Bilo je potrebno snimiti selfie u školskoj knjižnici te ga objaviti na Facebooku, označiti knjižnicu i dodati oznaku #danhrvatskihknjižnica2016.
2. **Što je meni stvarno važno za karijeru u turizmu?.** Natječaj je raspisao Forum mladih djelatnika u turizmu za sve srednje škole Republike Hrvatske. Zadatak je bio snimiti video uradak na istu temu te je ekipa Strukovne škole Đurđevac osvojila 3.mjesto.
3. **Prizivamo Frana.** Natjecanje Gimnazija dr. Ivana Kranjčeva Đurđevac, Ogranka Matice hrvatske Đurđevac i Gradske knjižnice Đurđevac svake se godine održava natjecanje u recitiranju pjesama zavičajnog pjesnika Podravine Frana Galovića na kojemu sudjeluju učenici srednjih škola u Đurđevcu. Cilj natjecanja je čuvanje jezične baštine kajkavštine.

**Vođenje grupa**

1. **Vijeće učenika.** Vijeće učenika čine predstavnici i njihovi zamjenici svih razreda Strukovne škole Đurđevac. Svrha rada Vijeća je suradnja s Vijećima učenika na županijskoj i državnoj razini, zalaganje za prava učenika, prijavljivanje nepravilnosti u radu nastavnika i stručnih suradnika, pohađanje edukacija, podnošenje mjesečnih izvješća o provedenim aktivnosti u školi i sl.
2. **Mladi knjižničari.** Mladi knjižničari je izvannastavna aktivnost za sve učenike Strukovne škole Đurđevac koji žele sudjelovati u radionicama, projekcijama filmova, debata i gostujućim predavanjima koje organizira školska knjižničarka.
3. **Novinarska grupa.** Projektom 'Poduzetnik za pet' u Strukovnoj školi Đurđevac pokrenuta je školska zadruga 'Picoki' koja je podijeljena na nekoliko sekcija. Jedna od sekcija je novinarska sekcija čiji je cilj educirati zainteresirane učenika osnovama novinarstva, novinarskoj etici te pratiti aktivnosti škole i školske zadruge. Ostvarena je i suradnja s Podravskim radijom na kojem su članovi sekcije često gostovali na način da su snimali edukativne emisije ili pratili rad radijskih novinara. Također, članovi novinarske sekcije odgovorni su za izdavanje školskog lista '(Re)akcija'.